**E l ő t e r j e s z t é s**

**Révfülöp Nagyközségi Önkormányzata Polgármestere döntéséhez**

**Tárgy: Alpolgármester választása, tiszteletdíjának meghatározása**

**Előkészítette:** dr. Szabó Tímea, jegyző

Jogszabállyal nem ellentétes

………………………..

Dr. Szabó Tímea

jegyző

Révfülöp Nagyközség Önkormányzata Képviselő-testülete a 2019. október 13-án önkormányzati választást követően nem választott alpolgármestert, ami miatt Veszprém Megyei Kormányhivatal Kormánymegbízott VE/53/451/2020. ügyiratszámú törvényességi felhívással is élt tekintettel arra, hogy a Magyarország helyi önkormányzatairól szóló 2011. évi CLXXXIX. törvény 74. § (1) bekezdése értelmében legalább egy alpolgármester választása minden helyi önkormányzatnál kötelező. Az alpolgármester választás azonban ezidáig sikertelennek bizonyult.

A Képviselő-testület napirendjén legutóbb a március 23-i ülésen szerepelt az alpolgármester választása – összefüggésben az e tárgyban érkezett, fenti hivatkozott törvényességi felhívással, azonban tekintettel az ülés megtartásának körülményeire – a kialakult egészségügyi veszélyhelyzet okán a testületi ülés a munkatervhez képest szűkített napirenddel, a legsürgősebb kérdéseket napirendre tűrve került megtartásra, a jelenlevők többsége maszkot viselt – a Képviselő-testület kizárólag a törvényességi felhívásról döntött, nem került sor alpolgármester választásra.

A Kormány 40/2020. (III. 11.) Korm. rendeletével Magyarország egész területére veszélyhelyzetet hirdetett ki. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő-testületének a feladat- és hatáskörét a polgármester gyakorolja. Az ezen rendelkezéssel kapcsolatos jogértelmezési bizonytalanság okán a Képviselő-testület ülése összehívásra került, utóbb azonban egyértelművé vált, hogy veszélyhelyzetben a képviselő-testület valamennyi hatáskörét a polgármester gyakorolja, a képviselő-testületnek döntési jogköre nincs.

A veszélyhelyzetben érvényes polgármesteri hatáskör gyakorlással kapcsolatban felmerülő kérdések vonatkozásában a Belügyminisztérium és a Miniszterelnökség tájékoztató adott ki, mely külön pontban tér ki arra, hogy az alpolgármester választására hozhat-e döntést a polgármester. A tájékoztató szerint „amennyiben a képviselő-testület a veszélyhelyzet kihirdetését megelőzően már választott legalább egy alpolgármestert, akkor e különleges jogrendben nem indokolt másik alpolgármester megválasztása a polgármester részéről. Ha azonban a települési önkormányzat képviselő-testületi ülésén nem került sor alpolgármester-választásra, a polgármester – az egészségügyi veszélyhelyzetre tekintettel – helyettesítése érdekében dönthet egy alpolgármester személyéről.”

Mindezek alapján a kialakult egészségügyi veszélyhelyzetre tekintettel – a jogszabályi kötelezésen kívül - különösen felértékelődött, hogy a polgármester helyettesítése a működőképesség megőrzése érdekében rendezett legyen.

**Alpolgármester megválasztása**

A Magyarország helyi önkormányzatairól szóló 2011. évi CLXXXIX. törvény alapján:

**„74. §** (1) A képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére egy alpolgármestert, főpolgármester-helyettest, a megye közgyűlése alelnököt (a továbbiakban együtt: alpolgármester) választ, több alpolgármestert választhat. A képviselő-testület legalább egy alpolgármestert saját tagjai közül választ meg. Az alpolgármester jogai és kötelezettségei a megválasztásával keletkeznek, a megbízatás megszűnésével szűnnek meg.

(2) Az alpolgármester a polgármester irányításával látja el feladatait. Több alpolgármester esetén a polgármester bízza meg általános helyettesét.

**75. §** (1) Az alpolgármesteri tisztség főállásban is ellátható. A főállású alpolgármester foglalkoztatási jogviszonya a helyi önkormányzat képviselő-testületének a tisztség főállásban történő betöltéséről szóló döntését követően, az alpolgármester megválasztásával jön létre.

(2) Azon alpolgármester, akit nem a képviselő-testület tagjai közül választottak, nem tagja a képviselő-testületnek, a polgármestert a képviselő-testület elnökeként nem helyettesítheti, de a képviselő-testület ülésein tanácskozási joggal részt vehet. A nem a képviselő-testület tagjai közül választott alpolgármester jogállására egyebekben a képviselő-testület tagjai közül választott alpolgármesterre vonatkozó szabályokat kell alkalmazni.

**76. §** Az alpolgármester e tisztsége megszűnik:

a) a megválasztását követő helyi önkormányzati általános választás napján, jelöltek hiányában elmaradt választás esetén az időközi választás napján;

b)

c) a 69. § (1) bekezdés b)–i) pontjában foglalt esetekben;

d) ha a képviselő-testület a polgármester javaslatára, titkos szavazással, minősített többséggel megbízását visszavonja.

**77. §** Amennyiben a képviselő-testület az alpolgármester megbízását a 76. § d) pontja alapján nem vonja vissza és a polgármester az alpolgármester feladatait írásban, teljeskörűen megvonja, a feladatkör megvonását követően az alpolgármester a helyi önkormányzati képviselők tiszteletdíjával azonos mértékű díjra jogosult.

**78. §** Társadalmi megbízatású polgármesteri tisztség esetén az alpolgármesteri tisztség is csak társadalmi megbízatásban tölthető be.

**79. §** (1) Ha e törvény eltérően nem rendelkezik, a polgármesteren a megyei közgyűlés elnökét és a főpolgármestert is érteni kell.

(2) A polgármester, a megyei közgyűlés elnöke, a főpolgármester jogállására vonatkozó szabályokat az alpolgármesterre, a megyei közgyűlés alelnökére és a főpolgármester-helyettesre is megfelelően alkalmazni kell.”

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő-testületének a feladat- és hatáskörét a polgármester gyakorolja.

***Határozati javaslat:***

**RÉVFÜLÖP NAGYKÖZSÉG ÖNKORMÁNYZATA POLGÁRMESTERÉNEK**

**…/2020. (…) HATÁROZATA**

***Az alpolgármester megválasztásáról***

Révfülöp Nagyközség Önkormányzata Polgármestere Török Pétert társadalmi megbízatású alpolgármesterré megválasztom.

Az alpolgármesteri eskü letételéről gondoskodom.

Ezt a határozatot a veszélyhelyzet kihirdetéséről szóló 40/2020. (III. 11.) Korm. rendeletben kihirdetett veszélyhelyzetben a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése azon rendelkezése alapján hoztam, mely szerint veszélyhelyzetben a települési önkormányzat képviselő-testületének a feladat- és hatáskörét a polgármester gyakorolja. A Kormány 40/2020. (III. 11.) Korm. rendeletével Magyarország egész területére veszélyhelyzetet hirdetett ki.

**Alpolgármester tiszteletdíja**

A Magyarország helyi önkormányzatairól szóló 2011. évi CLXXXIX. törvény alapján:

„**80. §** (1) A főpolgármester-helyettes, a főállású alpolgármester, a megyei közgyűlés alelnöke illetményének összegét a főpolgármester, a polgármester, a megyei közgyűlés elnöke illetménye 70 - 90%-a közötti összegben a képviselő-testület állapítja meg.

(1a) A 10000 fő vagy az alatti lakosságszámú település alpolgármestere illetményének összegét a képviselő-testület állapítja meg úgy, hogy az nem haladhatja meg a polgármester illetménye 90%-át.

(2) **A társadalmi megbízatású alpolgármester** tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90%-át. A társadalmi megbízatású alpolgármester a tiszteletdíja egészéről vagy meghatározott részéről a képviselő-testülethez intézett írásbeli nyilatkozatával lemondhat.

(3) A főpolgármester-helyettes, a főállású alpolgármester, a társadalmi megbízatású alpolgármester, a megyei közgyűlés alelnöke havonta az illetményének, tiszteletdíjának 15%-ában meghatározott összegű költségtérítésre jogosult.”

Mindezek alapján a polgármester illetménye, valamint költségtérítése egyértelműen meghatározott az Mötv. alapján (ugyanakkor javasolt ennek is a Képviselő-testület általi megállapítása), mérlegelést igényel viszont a társadalmi megbízatású alpolgármester tiszteletdíja (költségtérítése).

|  |  |  |  |  |  |  |
| --- | --- | --- | --- | --- | --- | --- |
| **lakosságszám** | **polgármesteri illetmény**  **(főállású)** | **polgármesteri (főállású) költségtérítés** | **polgármesteri tiszteletdíj**  **(társadalmi megbízatású)** | **polgármesteri (társadalmi megbízatású) költségtérítés** | **alpolgármesteri tiszteletdíj**  **(társadalmi**  **megbízatású)**  **maximuma** | **alpolgármesteri tiszteletdíj**  **(társadalmi**  **megbízatású)**  **költségtérítés**  **maximum** |
| 501-1500 fő | 398. 868 Ft | 59. 830 Ft | 199. 434 Ft | 29. 915 Ft | 179. 491 Ft | 26. 924 Ft |

**RÉVFÜLÖP NAGYKÖZSÉG ÖNKORMÁNYZATA POLGÁRMESTERÉNEK**

**……./2020 (….) HATÁROZATA**

***Az alpolgármester tiszteletdíjának megállapításáról***

Révfülöp Nagyközség Önkormányzata Polgármestere Török Péter, társadalmi megbízatású alpolgármester tiszteletdíját a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 80. § (2) bekezdése alapján megválasztása napjától (2020. április …) havi …… Ft-ban állapítom meg.

Az alpolgármester az Mötv. 80. § (3) bekezdése alapján havonta ….Ft - tiszteletdíja 15 %-ának megfelelő - összegű költségtérítésre jogosult.

Az alpolgármester járandóságai havi rendszerességgel történő kifizetése iránt intézkedem.

Ezt a határozatot a veszélyhelyzet kihirdetéséről szóló 40/2020. (III. 11.) Korm. rendeletben kihirdetett veszélyhelyzetben a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése azon rendelkezése alapján hoztam, mely szerint veszélyhelyzetben a települési önkormányzat képviselő-testületének a feladat- és hatáskörét a polgármester gyakorolja. A Kormány 40/2020. (III. 11.) Korm. rendeletével Magyarország egész területére veszélyhelyzetet hirdetett ki.